Reducerea contribuției pentru Pilonul II de la procentul actual de 5,1% la 3,75%, în locul majorării la 6%, conform legii, va însemna o reducere de 20% a pensiilor private pentru români, a anunțat miercuri Asociația pentru Pensiile Administrate Privat din România (APAPR).

Guvernul a anunțat recent că are în plan reducerea contribuției pentru Pilonul II de la 5,1% la 3,75%, începând de anul viitor. Această măsură ar transmite un semnal negativ în piață și ar afecta pensiile private ale românilor, potrivit APAPR.

”Reducerea în premieră a contribuției de la procentul actual de 5,1% la 3,75% (în locul majorării la 6%, conform legii) transmite însă un semnal negativ, afectând viabilitatea pe termen lung a sistemului de pensii private. Astfel, decizia se traduce în pensii private mai mici cu cel puțin 20% pentru viitorii pensionari și potențial mai scăzut de finanțare a afacerilor românești prin intermediul pieței de capital”, se arată în comunicat.

La sfârșitul lunii septembrie 2017 existau în România 7 milioane de participanți la fondurile de pensii private Pilon II, iar suma acumulată în conturile lor este de 38 de miliarde de lei, din care câștigul total din investiții este de peste 7 miliarde de lei, scrie News.ro.

”Peste un milion de participanți au mai mult de 10.000 de lei în cont, iar valoarea medie a unui cont este de 5.500 de lei. Potrivit unor studii independente realizate de către instituții precum OECD și Better Finance, Pilonul II din România se situează în topul celor mai performante fonduri de pensii private din statele europene”, se arată în comunicat.